**Dakota Blue Richards** (s. 11. huhtikuuta 1994 Lontoo) on englantilainen näyttelijä, joka teki ensiesiintymisensä joulukuussa 2007 *Kultainen kompassi* -elokuvan pääroolissa Lyra Belacquana. Richardsilla on päärooli myös vuonna 2009 ilmestyneessä elokuvassa *Kuuprinsessa*. Richards näytteli yhtä päärooleista *Skins – liekeissä* -televisiosarjan viidennellä ja kuudennella tuotantokaudella 2011–2012, ja vuodesta 2015 hän on esiintynyt televisiosarjassa *Nuori Morse*.

Varhainen elämä
---------------

Richardsin äiti, sosiaalityöntekijänä toimiva Michaela Richards on yksinhuoltaja. Richardsin isän nimeä ei ole ilmoitettu virallisesti edes syntymätodistuksessa, mutta Richardsin toinen nimi juontuu hänen isänsä lempinimestä Blue. Etunimen Dakota valintaan puolestaan vaikutti äidin ystävystyminen sioux-intiaanien kanssa vaihto-oppilasvuonnaan Yhdysvalloissa.

Richards syntyi Lontoossa, mutta Michaela muutti pian tyttärensä syntymän jälkeen Brightoniin, missä Richards kävi koulunsa. Koulun ohella hän harrasti teatteria, ja 11-vuotiaana hänet hyväksyttiin K-Bis-teatterikouluun. Hän piti näyttelemistä kuitenkin vain mukavana harrastuksena eikä unelmoinut näyttelijän ammatista.

Ura
---

### Esikoisrooli Kultaisessa kompassissa

Richards valittiin kesäkuussa 2006 *Kultaisen kompassin* rooliinsa Cambridgessa järjestetyn koe-esiintymisen perusteella. Kaikkiaan eri puolilla maata järjestetyissä koetilaisuuksissa kävi onneaan yrittämässä yli 10 000 tyttöä. Richards oli kuullut avoimista koe-esiintymisistä perhetutulta, joka puolestaan oli huomannut aiheesta maininnan televisiossa. Richards sai äidiltään kyydin Cambridgeen sillä ehdolla, ettei kyseisenä päivänä sataisi. Kirjailija Philip Pullman, jonka kirjoittaman *Universumien tomu* -trilogian ensimmäiseen osaan elokuva perustuu, kehui Richardsin valintaa loistavaksi niin hahmolle sopivan ulkonäön kuin näyttelijäntaitojenkin osalta. Ohjaaja Chris Weitz kommentoi, että "Dakota teki odotusarvoisesti äärimmäisen vaikeasta valinnasta melko helpon".

*Kultaisen kompassin* kuvaukset alkoivat 4. syyskuuta 2006. Pääosanäyttelijänä Richards joutui olemaan paikalla 98 päivänä kaikkiaan sadasta kuvauspäivästä. Kuvausten aikana hän sai yksityisopetusta. Elokuva sai ensi-iltansa 5. joulukuuta 2007. Kriitikoilta se sai laimean vastaanoton ja menestyi varsinkin Yhdysvalloissa huonosti myös lipputulojen osalta. Yhdistettynä alkaneeseen taloudelliseen taantumaan elokuvan heikko menestys johti siihen, että suunnitellut jatko-osat hyllytettiin. Kriitikoiden arviot Richardsin roolityöstä olivat kuitenkin yleensä myönteisiä. Roger Ebert kuvasi Richardsia "ihastuttavaksi löydöksi". *The Guardianissa* Peter Bradshaw piti suoritusta hyvänä, joskin hän totesi Richardsin roolia varten omaksuman "kovan ’katupojan’ aksentin" katoavan silloin tällöin.

### Kultaisen kompassin jälkeen

Richards ja Juliet Stevenson elokuvassa Dustbin Baby.Richards (vasemmalla) Aprilin roolissa yhdessä Marionin (Juliet Stevenson) kanssa elokuvassa *Dustbin Baby*.
Richards elokuvassa Dustbin BabyRichards elokuvassa *Dustbin Baby*.
Jo paljon ennen *Kultaisen kompassin* ensi-iltaa Richards valittiin päärooliin myös toiseen nuorille suunnattuun fantasiaelokuvaan, Elizabeth Goudgen kirjaan perustuvaan *Kuuprinsessaan*. Vaikka Gábor Csupón ohjaama elokuva sai kriitikoilta kylmän vastaanoton, Richardsin roolisuoritus sai osakseen vaihtelevia arvioita. The Hollywood Reporterin Michael Rechtshaffenin mukaan Richards on elokuvan kantava voima ja Varietyn Joe Leydon totesi, että monien vanhempien kanssanäyttelijöidensä naamanvääntelyyn ja ylinäyttelemiseen verrattuna Richards on roolissaan "sentään hyvin johdonmukainen, jos ei mieleenpainuvan hurmaava". The Sunin arvostelussa Richardsin ja muiden pääosanäyttelijöiden suorituksia kuvattiin ajoittain tuskallisiksi katsella eikä Richards onnistunut Empiren Helen O’Haran mielestä herättämään katsojien mielenkiintoa.

Vuonna 2008 Richards esiintyi pääosassa BBC:n Emmy-palkitussa televisioelokuvassa *Dustbin Baby*, joka perustuu Jacqueline Wilsonin samannimiseen nuortenkirjaan. Richardsin mukaan rooli oli siinä mielessä vaikea, että hänen roolihahmonsa April oli hyvin erilainen kuin hän itse: "Toisaalta hän käy läpi tavallisia asioita joihin voin samaistua, kuten riitelyä vanhempien kanssa tai epämieluisia lahjoja. Mutta toisaalta hänellä on ollut tosi vaikea elämä. Sisäoppilaitokset ja lastenkodit ovat aivan toista kuin minun elämäni. Hän ei tunne yhteenkuuluvuutta kehenkään ja ponnistelee ymmärtääkseen kuka hän on."

Vuonna 2008 Richards näytteli pääosan myös Andrew Haighin 18-minuuttisessa lyhytelokuvassa *Five Miles Out*, joka sai ensi-iltansa Berliinin elokuvajuhlilla 2009.

Elokuussa 2010 julkistettiin, että Richards oli valittu näyttelemään yhtä päärooleista brittiläisen *Skins – liekeissä* -televisiosarjan viidennellä tuotantokaudella. Hän esittää sarjassa Franky Fitzgerald -nimistä androgyynistä tyttöä. Viides tuotantokausi esitettiin Britanniassa alkuvuodesta 2011. Richards oli mukana myös kuudennella tuotantokaudella, joka sai ensi-iltansa tammikuussa 2012.

Maalis-toukokuussa 2012 Richards osallistui *The Fold* -nimisen indie-elokuvan kuvauksiin. Hän näyttelee elokuvassa päähenkilön tytärtä. Elokuva sai ensi-iltansa 2014.

Vuonna 2013 Richards esiintyi yhdessä päärooleista ITV:n televisiosarjassa *Lightfields*. Vuodesta 2015 lähtien hän on näytellyt naiskonstaapeli Shirley Trewlovea saman yhtiön televisiosarjassa *Nuori Morse*. Hän liittyi näyttelijäkaartiin kolmannella tuotantokaudella.

Palkinnot
---------

| Vuosi | Järjestö | Palkinto | Elokuva | Tulos | Lähde |
| --- | --- | --- | --- | --- | --- |
| 2007 | Broadcast Film Critics Association | kriitikoiden valinta | *Kultainen kompassi* | Ehdokkuus |  |
| London Film Critics Circle | vuoden läpimurto |  |
| 2008 | Young Artist | paras elokuvarooli – nuori pääosanäyttelijä |  |
| Academy of Science Fiction, Fantasy & Horror Films | Saturn |  *lähde?* |

Filmografia
-----------

| Vuosi | Elokuva | Rooli |
| --- | --- | --- |
| 2007 | *Kultainen kompassi* | Lyra Belacqua |
| 2008 | *Dustbin Baby* | April |
| 2009 | *Kuuprinsessa* | Maria Merryweather |
| 2009 | *Five Miles Out* | Cass |
| 2014 | *The Fold* | Eloise Ashton |

Lähteet
-------

1. 1 2 3 4 5  Lampert, Nicole: The 13-year-old girl who could be richer than Daniel Radcliffe *Daily Mail*.  23.11.2007. Viitattu 15.5.2008. (englanniksi)
2. ↑  Lyra cast in Dark Materials film  29.6.2006. CBBC Newsround. Viitattu 20.7.2010. (englanniksi)
3. ↑  Higgins, Charlotte: Dark Materials film gets green light *The Guardian*.  30.6.2006. Viitattu 20.7.2010. (englanniksi)
4. 1 2  Lyra actress Dakota gets new role *CBBC Newsround*.  2.10.2007. Viitattu 16.5.2008. (englanniksi)
5. ↑  Dakota Blue Richards: The 13-year-old poised to conquer the world *Telegraph*.  30.11.2007. Viitattu 15.5.2008. (englanniksi)
6. ↑  Steele, Francesca: Dakota Blue Richards: aka Lyra Belacqua *Times Online*.  28.11.2007. Viitattu 15.5.2008. (englanniksi)
7. ↑  Lane, Harriet: The calm before the storm *The Guardian*.  30.11.2007. Viitattu 15.5.2008. (englanniksi)
8. 1 2  Dickenson, Andy: Brighton schoolgirl prepares to become film star *The Argus*.  21.11.2007. Viitattu 15.5.2008. (englanniksi)
9. ↑  Lyra cast in Dark Materials film *CBBC Newsround*.  29.6.2006. Viitattu 15.5.2008. (englanniksi)
10. ↑  Higgins, Charlotte: Bond actor Daniel Craig to play Lord Asriel *The Guardian*.  19.8.2006. Viitattu 19.7.2010. (englanniksi)
11. ↑  Karakaya, Jenny: The Golden Compass! *JoBlo*.  29.5.2007. Viitattu 19.7.2010. (englanniksi)
12. ↑  Adams, Guy: Can fantasy epics survive the Credit Crunch Chronicles? *The Independent*.  28.12.2008. Viitattu 19.7.2010. (englanniksi)
13. ↑  Ebert, Roger: The Golden Compass *Chicago Sun-Times*.  7.12.2007.  Arkistoitu 31.10.2010. Viitattu 19.7.2010. (englanniksi)
14. ↑  Bradshaw, Peter: The Golden Compass *The Guardian*.  27.11.2007. Viitattu 19.7.2010. (englanniksi)
15. ↑  Rechtshaffen, Michael: Film Review: The Secret of Moonacre *The Hollywood Reporter*.  9.9.2008. Viitattu 16.7.2010. (englanniksi)
16. ↑  Leydon, Joe: The Secret of Moonacre *Variety*.  10.9.2008. Viitattu 16.7.2010. (englanniksi)
17. ↑  The Secret of Moonacre *The Sun*.  6.2.2009. Viitattu 16.7.2010. (englanniksi)
18. ↑  O’Hara, Helen: The Secret of Moonacre (U) *Empire*. Viitattu 16.7.2010. (englanniksi)
19. ↑  Robinson, James: Sir David Frost wins International Emmy in ceremony dominated by Brits *The Guardian*.  24.11.2009. Viitattu 13.1.2010. (englanniksi)
20. ↑  McNulty, Bernadette: Dustbin Baby *Telegraph*.  19.12.2008. Viitattu 13.1.2010. (englanniksi)
21. ↑  Five Miles Out Film *Five Miles Out Film*.  Arkistoitu 11.1.2010. Viitattu 17.7.2010. (englanniksi)
22. ↑  Five Miles Out *The British Films Catalogue*. British Council. Viitattu 17.7.2010. (englanniksi)[vanhentunut linkki]
23. ↑  Dakota Blue Richards joins Skins *Belfast Telegraph*.  6.8.2010. Viitattu 8.8.2010. (englanniksi)
24. ↑  Hogan, Heather: "Skins" unveils new characters, takes a gender bending turn *After Ellen*.  16.12.2010. Viitattu 21.12.2010. (englanniksi)
25. ↑  Wightman, Catriona: E4 unveils new 'Skins' characters *Digital Spy*.  16.12.2010. Viitattu 21.12.2010. (englanniksi)
26. ↑   (Arkistoitu – Internet Archive)
27. ↑  Felperin, Leslie: The Fold: Film Review *The Hollywood Reporter*.  28.3.2014. Viitattu 30.3.2014. (englanniksi)
28. ↑  Walker-Arnott, Ellie: First trailer for new ITV supernatural drama Lightfields *RadioTimes*.  12.2.2013.  Arkistoitu 16.1.2017. Viitattu 15.1.2017. (englanniksi)
29. ↑  Eames, Tom: Skins star Dakota Blue Richards will be a regular in ITV’s Endeavour *Digital Spy*.  20.5.2015. Viitattu 15.1.2017. (englanniksi)
30. ↑  MacAlister, Katherine: Oxford is a genuine ’Trewlove’ for Endeavour star Dakota Blue Richards *Oxford Mail*.  5.1.2017. Viitattu 15.1.2017. (englanniksi)
31. ↑  Annual Critics Choice Awards – Best Young Actress VH1.  Arkistoitu 3.12.2008. Viitattu 19.5.2008. (englanniksi)
32. ↑  Atonement film up for more awards BBC News. Viitattu 19.5.2008. (englanniksi)
33. ↑  2008 nominees and winners Young Artist Awards.  Arkistoitu 4.12.2013. Viitattu 19.5.2008. (englanniksi)

Aiheesta muualla
----------------

* Dakota Blue Richards Internet Movie Databasessa. (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Yhdysvallat
* Tšekki

 |
|  |
| Henkilöt | 
* Elonet

 |
|  |
| Muut | 
* IdRef

 |

 |